钦定古今图书集成/理学汇编/文学典/第083卷 > 张即之
## 钦定古今图书集成/理学汇编/文学典/第083卷 > 张即之

按《宋史文苑传》：“即之字温夫，参知政事孝伯之子。以
父恩授承务郎，铨中两浙转运司进士举，历监平江
府粮料院。丁父忧。服除，监临安府楼店务。丁母忧。服
除，监临安府龙山税，宁国府城下酒曲务，签书荆门
军判官厅公事，乌程丞，特差签书江阴军判官厅公
事，提领户部犒赏酒库所干办公事，添差两浙转运
司主管文字，行在检点赡军激赏酒库所主管文字，
监尚书六部门、淮南东路提举常平司主管文字，添
差通判扬州”，改镇江，又改嘉兴、将作监簿，军器监丞，
司农寺丞、知嘉兴。未赴，以言者罢。丐祠，主管云台观。
引年告老，特授直秘阁致仕。宝祐四年，制置使余晦
入蜀，以谗劾阆州守王惟忠，于是削惟忠五官，没入
其资，下诏狱锻炼诬伏，坐弃市。惟忠临刑谓其友陈
大方曰：“吾死当上愬于天七”挥刃不殊，血逆流。即之
虽闲居，移书言于淮东制置使贾似道，恤其遗孤，又
使从孙士倩娶惟忠孤女。未几，似道入相，中书舍人
常挺亦以为言。景定元年，给还首领，以礼改葬。复金
坛田，多即之倡义云。“即之以能书闻天下，金人尤宝
其翰墨。”惟忠，字肖尊，庆元之鄞人，嘉定十三年进士。